დუდაურები (დუშეთის მუნიციპალიტეტი)
დუდაურები — სოფელი საქართველოში, დუშეთის მუნიციპალიტეტში (ჭონქაძის ადმინისტრაციული ერთეული). მდებარეობს ალევის ქედის აღმოსავლეთ კალთაზე, ზღვის დონიდან 1180 მეტრზე. დუშეთიდან დაშორებულია 4 კილომეტრით. სოფელში გზის პირას, დამრეც ფერდობზე მდებარეობს შუა საუკუნეების ღვთისმშობლის ეკლესია, რომელიც ამჟამად დანგრეულია. შემორჩენილია მხოლოდ ნატეხი ქვით ნაგები დასავლეთი და ჩრდილოეთი კედლები. ძიბაანების უბნის თავზე, მდგარა აგრეთვე კვირაცხოვლის ეკლესია, რომელიც XX საუკუნის 30-იან წლებში დაუნგრევიათ. დღეისათვის ამ ადგილზე ეკლესიის არსებობას მხოლოდ აქა-იქ მიმობნეული დამუშავებული შირიმის ქვები მიგვანიშნებს.